text: Correfoc infantil a les Cases Noves de Sitges | Agrupació de Cultura Popular de Castelldefels
  El passat diumenge 5 de juliol, a les 12 del matí, la Colla Infantil de Diables de l'Agrupació de Cultura Popular va participar en el correfoc infantil que es va fer al barri de les Cases Noves de Sitges, en motiu de les festes d'estiu d'aquest barri.
  De bon matí, els amfitrions van convidar tots els nens i nenes participants a fer un mos i beure alguna cosa, per agafar forces per al correfoc.
  Una mica més tard, els petits diables es van vestir i es van tapar fins a les celles i van començar a fer foc i a ballar al so dels tabalers, que van tocar amb força i bon ritme. La calor era aclaparadora i les gruixudes disfresses de diables no ajudaven gaire, però, tot i així, els diablets i diabletes van ballar, van córrer i van fer l'animal. I, com sempre, s'ho van passar d'allò més bé!